คณะรัฐมนตรี เตรียมหารือมาตรการป้องกันการก่อเหตุการณ์ความรุนแรงอย่างรอบด้าน
การประชุมคณะรัฐมนตรีวันนี้(11ต.ค.65) พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เป็นประธานการประชุม โดยคาดว่ามีการหารือถึงมาตรการป้องกันการก่อเหตุการณ์ความรุนแรง เพื่อไม่ให้เกิดขึ้นอีกในอนาคต ทั้งการควบคุมอาวุธปืน การควบคุมยาเสพติด รวมถึงการคัดเลือกบุคคลเข้ารับราชการทั้งทหารและตำรวจ เพื่อลดความเสี่ยงที่จะเกิดความรุนแรงในลักษณะเดียวกันขณะที่วาระสำคัญคือ กระทรวงพลังงานเสนอ ขออนุมัติผ่อนผันให้การไฟฟ้าฝ่ายผลิตแห่งประเทศไทย (กฟผ.)เข้าใช้ประโยชน์ในพื้นที่ป่าชายเลน กระทรวงมหาดไทยเสนอโครงการเพื่อการพัฒนาปี 2566 ของการประปาส่วนภูมิภาค กระทรวงการอุดมศึกษา วิทยาศาสตร์ วิจัยและนวัตกรรม เสนอโครงการศูนย์สุขภาพนานาชาติอันดามัน กระทรวงการคลังเสนอร่างประกาศกระทรวงการคลัง เรื่อง การยกเว้นอากรศุลกากรสำหรับเครื่องจักรกลการเกษตร กระทรวงกลาโหมสนับสนุนกำลังพลกองทัพไทย เพื่อไปปฏิบัติหน้าที่ในกองกำลังชั่วคราวรักษาความมั่นคงแห่งสหประชาชาติ ส่วนกระทรวงพาณิชย์เสนอท่าทีไทยสำหรับการประชุมกรอบความร่วมมือเพื่อเสริมสร้างความสัมพันธ์ทางเศรษฐกิจระหว่างไทยและสิงคโปร์ ครั้งที่ 6 รวมถึงร่างพระราชกฤษฎีกาเรียกประชุมรัฐสภาสมัยประชุมสามัญประจำปีครั้งที่ 2ทั้งนี้ภายหลังการประชุมเสร็จสิ้น นายกรัฐมนตรีและคณะรัฐมนตรี มีกำหนดเดินทางไปร่วมพิธีพระราชทานเพลิงศพผู้เสียชีวิตในเหตุการณ์ที่จังหวัดหนองบัวลำภู ซึ่งนายกรัฐมนตรีและคณะ ร่วมพิธีพระราชทานเพลิงศพ ณ วัดราษฎร์สามัคคี ตำบลอุทัยสวรรค์ อำเภอนากลาง จังหวัดหนองบัวลำภู